
	Παρουσίαση βιβλίου

του Φοίβου Νικολαΐδη

«μυστικός όρκος σιωπής»
Σπίτι της Κύπρου

Το Σπίτι της Κύπρου και οι Εκδόσεις Πηγή,  με τη στήριξη του Υφυπουργείου Πολιτισμού της Κυπριακής Δημοκρατίας, παρουσιάζουν την Παρασκευή 17 Μαρτίου 2023  και ώρα 19:00, στο Σπίτι της Κύπρου, Ξενοφώντος 2Α στο Σύνταγμα, το βιβλίο του Φοίβου Νικολαΐδη «μυστικός όρκος σιωπής».  

Χαιρετισμό θα απευθύνουν η Πόπη Νικολαΐδου, Φιλόλογος και η  Βιργινία Μπαλαφούτα, Δικηγόρος, Δρ Διεθνούς Δικαίου και Περιφερειακών Σπουδών, Διδακτικό Προσωπικό του Ε.Κ.Π.Α.

Για το βιβλίο θα μιλήσει η Σοφία Αργυρίου, Δρ Πολιτικής Επιστήμης και Ιστορίας του Παντείου Πανεπιστημίου.
Αποσπάσματα  θα διαβάσουν οι ηθοποιοί Κωστής Σαββιδάκης και Γεωργία Σιακαβάρα. 
Την εκδήλωση συντονίζει η Βιβή Αναστασιάδου, δημοσιογράφος, παρουσιάστρια. 
Ο Φοίβος Νικολαΐδης γεννήθηκε στη Λευκωσία. Σπούδασε οικονομικά στο Αριστοτέλειο Πανεπιστήμιο Θεσσαλονίκης. Με υποτροφία του Ιδρύματος Φούλμπραϊτ έκανε μετεκπαίδευση στη Διοίκηση Επιχειρήσεων με παράλληλη θήτευση στη Σχολή ΜΜΕ στο Πανεπιστήμιο της Μινεσότα των ΗΠΑ. Έχει συγγράψει δύο βιβλία οι εκδόσεις των οποίων έχουν εξαντληθεί. Το ένα κυκλοφορεί σε δεύτερη έκδοση από τις εκδόσεις Κ. Επιφανίου (Βιβλ. ΕΛΛΑΣ). Έγραψε επίσης δυο θεατρικά έργα. Αρθρογράφος και συνεργάτης κατά καιρούς εφημερίδων και περιοδικών, τόσο στην Κύπρο όσο και στην Ελλάδα, έχει δημοσιεύσει μελέτες, αναλύσεις και άρθρα πάνω σε διάφορα θέματα της δημόσιας ζωής. Έτυχε διακρίσεων σε διάφορους διαγωνισμούς και έλαβε δεύτερο πανελλήνιο βραβείο στην έκθεση ιδεών. Ιδρυτικό μέλος διαφόρων ιδρυμάτων και σωματείων όπως η «'Ένωση Νέων Επιστημόνων Κύπρου», «Κυπριακό Κέντρο Μελετών», «Κυπροφινλανδικός Σύνδεσμος Φιλίας» κ.ά. Διοικητικό μέλος, κατά καιρούς, διαφόρων συνδέσμων, οργανώσεων, μη κυβερνητικών και δημόσιων οργανισμών όπως το ΡΙΚ. Είναι πρόεδρος του Παγκύπριου Συνδέσμου Συγγραφέων & Δημοσιογράφων Τουρισμού.

Ο τολμηρός πατριώτης και μέλος της ΕΟΚΑ Φίλιος Δαφνιώτης (Κούγιας) πίστεψε, αγωνίστηκε, έμπλεξε, προδόθηκε και, στο τέλος, χάθηκε μυστηριωδώς, χωρίς κανένας να γνωρίζει τι απέγινε. Ορισμένες φήμες τον ήθελαν να εκτελείται από συναγωνιστές του για να μην προδώσει! Οι συναγωνιστές του δηλώνουν άγνοια κι επιμένουν στον όρκο σιωπής που έδωσαν. Η σύζυγος του Αντιγόνη, μια γενναία γυναίκα, τον αναζητά παντού, χωρίς όμως αποτέλεσμα. Υπομένει καρτερικά το βαρύ φορτίο του στιγματισμού της προδοσίας κι εισπράττει τόνους ψυχολογικής καταπίεσης. Τη λύση του φοβερού μυστηρίου αναλαμβάνει στη συνέχεια ο γιός της Θάσος. Μέσα στο σκοτεινό πηγάδι των πληροφοριών που αντλεί, έρχεται αντιμέτωπος με καλά κρυμμένα μυστικά. Αλήθειες ευλογημένες και ψευτιές καταραμένες έγιναν ένα και σαν άγριες μέλισσες τον περιτριγυρίζουν σε μια διαρκή και επώδυνη διαδικασία αναζήτησης. Τώρα δεν ψάχνει ενόχους, ούτε το πώς και το γιατί, αλλά τα λείψανα του πατέρα του. Απογοητευμένος από ανθρώπινες συμπεριφορές, δίνει τη σκυτάλη της αναζήτησης στην κόρη του Φιλιώ, μια ωραία και πανέξυπνη κοπέλa, η οποία αναλαμβάνει δράση. Στην προσπάθεια της να ανακαλύψει το σκοτεινό μυστικό, ρίχνεται ακάθεκτη στο λαβύρινθο του περίεργου αινίγματος, χωρίς να κρατεί την άκρη ενός νήματος. Θα καταφέρει άραγε η εγγονή του Φίλιου να νικήσει τον Μινώταυρο της σιωπής και να βγει με επιτυχία από μέσα;

Σύνδεσμος παρακολούθησης: https://diavlos.grnet.gr/room/1607?eventid=13874
Η είσοδος στην εκδήλωση επιτρέπεται σύμφωνα με τα ισχύοντα υγειονομικά πρωτόκολλα

